Jaco Peyper blaas in eindstryd | Maroela Media
Die Nieu-Seelanders sou seker vanoggend in hul graanvlokkies verstik het toe hulle met die nuus begroet is dat Jaco Peyper Saterdag se Superrugby-eindstryd tussen die Lions en Crusaders op Ellispark sal hanteer.
Daar is wyd bespiegel dat die Australiër Angus Gardner aangestel sou word om neutraliteit te verseker, maar Sanzaar, die beheerliggaam van die reeks, het voet by stuk gehou en Peyper beloon volgens sy weeklikse merietestelsel, wat regdeur die seisoen gegeld het.
Volgens Sanzaar staan hy by sy beleid om die beste skeidsregters in die beste wedstryde te gebruik.
Dis nog 'n pluimpie vir Peyper, wat sekerlik saam met die Wallieser Nigel Owens en die Nieu-Seelander Glen Jackson as die keur van skeidsregters wêreldwyd beskou word.
Peyper is ironies in Nieu-Seeland lof toegeswaai toe hy een van die toetse tussen die All Blacks en Britse en Ierse Leeus hanteer het. Sy waarde is veral besef nadat die Fransman Jerome Poite in die derde toets opgetree het en 'n hele paar blapse begaan het.
Ook ironies is daar verlede jaar ook nie 'n woord gerep toe Jackson die eindstryd tussen die Hurricanes en Lions in Wellington hanteer het nie.
Ja, daar het kritiek op Peyper neergereën toe hy in Saterdag se halfeindstryd tussen die Lions en Hurricanes die losskakel Beauden Barrett met 'n geel kaart gestraf het nadat hy ná 'n losskrum nie betyds weggerol het nie en die bal sy bene geraak het. Die Canes sê hy het dit nie doelbewus gedoen nie, maar hoe sal ons weet? Barrett het reeds vanjaar 'n paar ander geel kaarte ook op die hals gehaal.
In Barrett se afwesigheid het die telling van 25-29 tot 39-29 in die Lions se guns gegroei, maar die gety het voor die voorval reeds gedraai. Die Lions was reeds in beheer en die Hurricanes se fut was uit, al sê die Canes ook wat.
'Rugbyspelende' skaap het Kiwi's aan 't gons
Snaaks hoe as ander lande moan is hulle verkeerd en en en, maar Saffas kan kerm en kla elke keer, dis mos altyd die ref volgens saffas. Moan nou nog oor meer as een game en meer as een ref. Laas jaar het al wat n Saffa is gemoan, so Zealanders mag ook maar. Sien uit vir n harde game, kom ons kyk of die Leeus darm een keer in 10jaar teen die Saders kan wen. UP THE LIONS!